Dweba, Jantjies in Bok-span vir Wallabies-toetsDie Springbok-afrigter Jacques Nienaber. Foto: Patrick Hamilton/AFP. Die Springbokke sal hierdie naweek poog om hul eerste wedstryd in Australië in amper tien jaar te wen wanneer hulle met die Wallabies in Adelaide swaarde kruis. Veral Jacques Nienaber (afrigter) se spankeuses is deesdae onder die vergrootglas nadat die Suid-Afrikaners ’n week of wat gelede teen die All Blacks op Ellispark vasgeval het. Vir Saterdag se toets sal Joseph Dweba weer eens die no. 2-trui dra, terwyl Malcolm Marx op die plaasvervangersbank is. Dan maak Faf de Klerk sy terugkeer as skrumskakel, terwyl Warrick Gelant ’n kans op regtervleuel kry. Daar is ook ’n bietjie aan die Bomb Squad geskaaf – daar is nou vyf voorspelers en drie agterspelers op die plaasvervangersbank met Elton Jantjies wat onder die agterspelers tel. Ná sy nagmerrievertoning teen Wallis op Loftus Versfeld het die 32-jarige Jantjies nog nie weer speelkans gekry nie. Joseph Dweba. Foto: GB Jordaan. “Ons glo dat dit belangrik is om vir spelers soos Ox (Nché), Joseph, en Duane nog ’n geleentheid te gee met die oog op volgende jaar se Wêreldbeker-toernooi,” het Nienaber gesê. Dieselfde rede is ook vir die nuwe plaasvervangersbank en Jantjies se insluiting voorgehou. “Ons het op die plaasvervangersbank besluit nadat ons Australië se spel ontleed het. Terselfdertyd het die behoefte om vir spelers soos Elton en Frans (Steyn) speelkans te gee ook ’n rol gespeel.” Die Springbokke het ’n swak rekord teen Australië weg van die huis en Nienaber verwag ’n taai stryd teen die Wallabies. “Net soos ons sal die Aussies ook weer op die wenpad wil kom nadat hulle hul vorige wedstryd verloor het. Hierdie is boonop die eerste toets wat tussen die twee spanne in Adelaide gespeel word en dit sal waarskynlik as bykomende motivering vir hulle dien.” Volgens Nienaber is die Suid-Afrikaners oorgehaal om op hul onlangse vertoning teen die All Blacks te verbeter. “Ons het dinge geïdentifiseer waarop ons moet verbeter en ons sal beslis beter moet speel om ons toer op ’n positiewe noot te begin.” Die wedstryd begin Saterdagoggend om 07:30 en dit sal regstreeks op SuperSport uitgesaai word. Sprignbokke: Damian Willemse (heelagter), Warrick Gelant (regtervleuel), Lukhanyo Am (buitesenter), Damian de Allende (binnesenter), Makazole Mapimpi (linkervleuel), Handré Pollard (losskakel), Faf de Klerk (skrumskakel), Duane Vermeulen (agsteman), Pieter-Steph du Toit (flank), Siya Kolisi (flank en kaptein), Lood de Jager (slot), Eben Etzebeth (slot), Frans Malherbe (stut), Joseph Dweba (haker) en Ox Nché (stut). Plaasvervangers: Malcolm Marx, Steven Kitshoff, Vincent Koch, Franco Mostert, Kwagga Smith, Jaden Hendrikse, Elton Jantjies en Frans Steyn.